CELEX: 52016PC0412
Language: fi
Date: 2016-06-24
Title: Ehdotus NEUVOSTON PÄÄTÖS Maailman kauppajärjestön yleisneuvostossa Euroopan unionin puolesta esitettävästä kannasta WTO:n poikkeuslupaa koskevaan Yhdysvaltojen pyyntöön entiselle Tyynenmeren saarten huoltohallintoalueelle myönnetyn etuuskohtelujärjestelmän jatkamiseksi

EUROOPAN KOMISSIO
            Bryssel 24.6.2016
            COM(2016) 412 final
            2016/0191(NLE)
            Ehdotus
            NEUVOSTON PÄÄTÖS
            Maailman kauppajärjestön yleisneuvostossa Euroopan unionin puolesta esitettävästä kannasta WTO:n poikkeuslupaa koskevaan Yhdysvaltojen pyyntöön entiselle Tyynenmeren saarten huoltohallintoalueelle myönnetyn etuuskohtelujärjestelmän jatkamiseksi
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Tämän ehdotuksen tavoitteena on vahvistaa Maailman kauppajärjestön (WTO) yleisneuvostossa esitettävä Euroopan unionin kanta Yhdysvaltojen pyyntöön saada uusittua sille myönnetty WTO:n poikkeuslupa. Euroopan unionin tarkoituksena on puoltaa poikkeusluvan myöntämistä. 
            
            
               Jos WTO:n poikkeusluvan uusimista koskevaan Yhdysvaltojen pyyntöön myönnytään, tämä antaisi Yhdysvalloille mahdollisuuden myöntää edelleen etuuskohtelu siihen oikeutetuille tuotteille, jotka ovat peräisin entiseltä Tyynenmeren saarten huoltohallintoalueelta (Marshallinsaarten tasavalta, Mikronesian liittovaltio, Pohjois-Mariaanien liittovaltio ja Palaun tasavalta) ja jotka tuodaan 31. joulukuuta 2026 saakka Yhdysvaltojen tullialueelle. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Ei sovelleta. 
            
            
               •Yhdenmukaisuus unionin muiden politiikkojen kanssa
            
            
               Ei sovelleta.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Silloin kun kansainvälisellä sopimuksella perustetun elimen on annettava säädöksiä, joilla on oikeusvaikutuksia, neuvosto tekee päätöksen Euroopan unionin puolesta esitettävien kantojen vahvistamisesta komission tai unionin ulkoasioiden ja turvallisuuspolitiikan korkean edustajan ehdotuksesta Euroopan unionin toiminnasta tehdyn sopimuksen 218 artiklan 9 kohdan mukaisesti. Poikkeusluvan myöntäminen Yhdysvalloille, jotta se voi myöntää etuuskohtelun siihen oikeutetuille tuotteille, jotka ovat peräisin entiseltä Tyynenmeren saarten huoltohallintoalueelta, kuuluu perussopimuksen mainitun määräyksen soveltamisalaan, koska päätöksen tekee Euroopan unionin oikeuksiin ja velvoitteisiin vaikuttavalla kansainvälisellä sopimuksella perustettu elin (WTO:n yleisneuvosto tai ministerikokous).
            
            
               •Toissijaisuusperiaate (jaetun toimivallan osalta) 
            
            
               Ei sovelleta.
            
            
               •Suhteellisuusperiaate
            
            
               Ei sovelleta.
            
            
               •Toimintatavan valinta
            
            
               Ei sovelleta.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET 
            
         
         
            
               Ei sovelleta.
            
            
               4.TALOUSARVIOVAIKUTUKSET
            
            
               Ei sovelleta.
            
            
               5.LISÄTIEDOT
            
            
               Komissiolle annetaan lupa tukea Euroopan unionin puolesta WTO:n poikkeuslupaa koskevaa Yhdysvaltojen pyyntöä siinä määrin kuin se on tarpeen, jotta Yhdysvallat voisi myöntää 31. joulukuuta 2026 saakka etuuskohtelun siihen oikeutetuille tuotteille, jotka ovat peräisin entiseltä Tyynenmeren saarten huoltohallintoalueelta. 
            
            
               Yhdysvallat pyytää GATT 1994 sopimuksen I artiklan 1 kohtaan myönnetyn poikkeuslupansa (WT/L/694, 1. elokuuta 2007) jatkamista, jotta se voisi jatkaa perinteisten etuisuuksien myöntämistä entiselle Tyynenmeren saarten huoltohallintoalueelle kansainvälisten velvoitteidensa kanssa yhteensopivalla tavalla. 
            
            
               Yhdysvaltojen mukaan järjestely, jolla näiden saarten tuotteille annetaan etuuskohtelun mukainen pääsy Yhdysvaltojen markkinoille, on perusteltu sekä historiallisista että taloudellisista syistä.
            
            
               Yhdysvallat hyväksyi nämä velvoitteet varmistaakseen Tyynenmeren saarten huoltohallintoalueen turvallisuuden ja taloudellisen kehityksen YK:n turvallisuusneuvoston kanssa vuonna 1947 tehdyn huoltohallintosopimuksen nojalla.
            
            
               Huoltohallintosopimuksen pohjalta Yhdysvalloilla on pitkäaikainen historiallinen side entiseen Tyynenmeren saarten huoltohallintoalueeseen, ja taloudelliselta kannalta järjestelyn pitkän aikavälin tavoitteena on ollut edistää edunsaajien kaupan kasvua ja taloudellista kehitystä tavalla, joka on yhteensopiva GATT-sopimuksen ja edunsaajamaiden kauppa-, talous- ja kehitystarpeiden kanssa. Yhdysvallat toteaa pyynnössään, että tämä tavoite on tullut yhä tärkeämmäksi, kun entiset huoltohallintoalueet ovat muuttuneet itsehallinnollisiksi yksiköiksi.
            
            
               Poikkeusluvan myötä tullietuuskohtelun voimassaoloa pidennettäisiin kolmannen kerran. Yhdysvalloille myönnettiin 8. syyskuuta 1948 GATT 1947 sopimuksen I artiklan 1 kohdan velvoitteista vapauttava poikkeuslupa toistaiseksi voimassa olevaksi ajaksi. GATT 1994 sopimuksen 1 artiklan b alakohdan iii alakohdan mukaisesti poikkeuslupaa tarkistettiin ja se otettiin osaksi GATT 1994 sopimusta ja Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, tullessa voimaan 1. tammikuuta 1995 sille määrättiin kahden vuoden päättymisaika. Tullitariffeja ja kauppaa koskevan yleissopimuksen 1994 mukaisia poikkeuksia velvoitteista koskevan sopimuksen 2 artiklan määräysten mukaisesti katsottiin, että ilman jatkamista 8. syyskuuta 1948 myönnetty poikkeuslupa päättyisi 31. joulukuuta 1996, ja sitä jatkettiin 14. lokakuuta 1996. Poikkeusluvan voimassaoloa jatkettiin 1. elokuuta 2007 toisen kerran, 31. joulukuuta 2016 asti.
            
            
               Euroopan unionille poikkeuslupapyynnöstä ei aiheudu taloudellista haittaa, sillä kyseisen etuuskohtelun ei odoteta vaikuttavan kielteisesti EU:n ja edunsaajamaiden väliseen kauppaan. 
            
            
               Edellä esitetyn perusteella Euroopan unionin olisi liityttävä syntymässä olevaan konsensukseen poikkeuslupapyynnön hyväksymiseksi WTO:n yleisneuvostossa. 
            
            
               2016/0191 (NLE)
            
            
               Ehdotus
            
            
               NEUVOSTON PÄÄTÖS
            
            
               Maailman kauppajärjestön yleisneuvostossa Euroopan unionin puolesta esitettävästä kannasta WTO:n poikkeuslupaa koskevaan Yhdysvaltojen pyyntöön entiselle Tyynenmeren saarten huoltohallintoalueelle myönnetyn etuuskohtelujärjestelmän jatkamiseksi
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
         
         
            
               (1)Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, IX artiklan 3 ja 4 kohdassa vahvistetaan menettelyt, joiden mukaisesti WTO-sopimuksella tai jollakin monenkeskisellä kauppasopimuksella jäsenille asetettuja velvoitteita koskevia poikkeuslupia myönnetään. 
            
            
               (2)Yhdysvalloille on myönnetty tullitariffeja ja kauppaa koskevan vuoden 1994 yleissopimuksen, jäljempänä ’GATT 1994 -sopimus’, I artiklan 1 kohdan velvoitteista vapauttava poikkeuslupa, jotka viimeksi jatkettiin 1 päivänä elokuuta 2007 koskemaan 31 päivänä joulukuuta 2016 päättyvää ajanjaksoa.
            
            
               (3)Yhdysvallat on toimittanut WTO-sopimuksen IX artiklan 3 kohdan nojalla pyynnön poikkeusluvan saamiseksi 31 päivään joulukuuta 2026 asti GATT 1994 sopimuksen I artiklan 1 kohdan mukaisista velvoitteistaan siinä määrin kuin se on tarpeen, jotta Yhdysvallat voi edelleen myöntää etuuskohtelun siihen oikeutetuille tuotteille, jotka ovat peräisin entiseltä Tyynenmeren saarten huoltohallintoalueelta (Marshallinsaarten tasavalta, Mikronesian liittovaltio, Pohjois-Mariaanien liittovaltio ja Palaun tasavalta) ja jotka tuodaan Yhdysvaltojen tullialueelle.
            
            
               (4)Yhdysvaltojen pyytämän WTO:n poikkeusluvan myöntäminen ei vaikuttaisi kielteisesti Euroopan unionin talouteen eikä kauppasuhteisiin poikkeusluvan edunsaajamaiden kanssa. 
            
            
               (5)Tämän vuoksi on aiheellista vahvistaa Yhdysvaltojen pyytämää poikkeuslupaa tukeva WTO:n yleisneuvostossa Euroopan unionin puolesta esitettävä kanta,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Maailman kauppajärjestön yleisneuvostossa Euroopan unionin puolesta esitettävä kanta on puoltaa Yhdysvaltojen pyyntöä poikkeusluvan myöntämiseksi tullitariffeja ja kauppaa koskevan vuoden 1994 sopimuksen I artiklan 1 kohdan mukaisista velvoitteista 31 päivään joulukuuta 2026 asti Yhdysvaltojen poikkeuslupapyynnössä esitettyjen ehtojen mukaisesti.
            
            
               Komissio esittää tämän kannan. 
            
            
               2 artikla
            
            
               Tämä päätös tulee voimaan päivänä, jona se hyväksytään. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja